### Beslutning

Elisabeth Paulsen og Magistratsafdelingen for Teknik og Miljø med bemærkning, at byrådet i sit møde den 26. august 2020 har vedtaget Magistratens indstilling i overensstemmelse med erklæring fra Økonomiudvalget af 19. august 2020.

### Resumé

I 2018 vedtog Byrådet ”Aftale om udsatte boligområder i [adresse]”. Som led heri blev det besluttet, at der i risikoområder skal udvikles handleplaner med mulighed for fysisk udvikling, så der ikke er flere boligområder, der lander i kategorien ”hårde ghettoer”. Handleplanerne skal udvikles i fællesskab mellem kommune, boligforening og øvrige aktører og skal adressere de lokale udfordringer i de pågældende områder.

[adresse] er et af disse områder, og Langkær/Tilst indgik som case i Magistratens temadrøftelse af forebyggende indsatser 2. september 2019.

Med afsæt i arbejdet med udsatte boligområder er der afholdt workshops med deltagelse af en række lokale interessenter og borgere i [adresse]. Der er i forløbet peget på en række udfordringer, som handler om mere end [adresse]. På den baggrund er der udarbejdet et forslag til en ny skitseplan for området.

De første initiativer er finansieret og igangsættes nu – fase 2, jf. indstillingens afsnit 5. Det drejer sig om bl.a. forbedring af trafik, beskæring og belysning, placering af ny dagtilbudsafdeling ved skolen og udarbejdelse af en samlet plan for Tilst Skole.

Det foreslås, at skitseplanen danner retningen for den videre udvikling. Mulige initiativer heri kan være opgradering af skolen, flytning og udvikling af regnvandsbassin til rekreativt gadekær, samlet plan for landskab og beplantning med nye mødesteder, udvikling af arealer og fortætning, udvikling af sport- og fritidsområdet m.v.

Byrådspartierne har mulighed for at lade overslaget over anlægsøkonomien til disse mulige initiativer indgå i den 10-årige anlægsprioritering.

Der er herudover i forløbet peget på, at der er behov for at arbejde med den sociale sammenhængskraft ved siden af de fysiske spor. Der kan bl.a. arbejdes med dette tema gennem fortsat inddragelse af lokalområdet, ligesom det foreslås at knytte ressourcer og sparringspartnere uden for bydelen til arbejdet.

### Indstilling

Det indstilles:

At 1) Byrådet godkender skitseplanen som retning for det videre arbejde

At 2) Teknik og Miljø og Borgmesterens Afdeling forestår den videre fysiske planlægning og udvikling sammen med øvrige magistratsafdelinger, borgere, interessenter, erhvervsliv m.fl.

### Sagens forløb

29-06-2020 Magistraten

Fremsendes til [adresse] Byråd med bemærkning, at Magistraten i mødet den 29. juni 2020 anbefaler, at byrådet tiltræder Borgmesterens Afdelings og Magistratsafdelingen for Teknik og Miljøs indstilling af 22. juni 2020.

Thomas Karlsen ønsker belyst, hvordan en pædagogisk ledet legeplads kan indgå i planerne.

Der ønskes en uddybning af, hvem der har deltaget i udviklingsarbejdet, herunder workshops.

 12-08-2020 [adresse]
Fremsendes til Økonomiudvalget til behandling i henhold til beslutning i byrådets møde den 12. august 2020.
 19-08-2020 Økonomiudvalget

Udvalget kunne enstemmigt tiltræde indstillingen i overensstemmelse med Magistratens anbefaling.

Udvalget ønsker en temadrøftelse i udvalget, når planerne for området er blevet mere konkrete. De partier, der ikke er repræsenteret i Økonomiudvalget, bliver inviteret med.

Sofie Krogh var forhindret i at deltage i udvalgets behandling af sagen.

 26-08-2020 Aarhus Byråd
Elisabeth Paulsen og Magistratsafdelingen for Teknik og Miljø med bemærkning, at byrådet i sit møde den 26. august 2020 har vedtaget Magistratens indstilling i overensstemmelse med erklæring fra Økonomiudvalget af 19. august 2020.